‘એક ભારત - શ્રેષ્ઠ ભારત’ના મંત્ર સાથે સાકાર થવા જઈ રહેલ ‘સ્ટેચ્યુ ઑફ યુનિટી’ પ્રોજેક્ટમાં સરદાર પટેલ સ્મારકમાં સરદાર વલ્લભભાઈ પટેલના જીવનકાર્યને આવરી લેતું એક મ્યુઝિયમ બની રહ્યું છે, જેમાં ૪૦ હજાર જેટલા દસ્તાવેજો, ૨ હજાર જેટલા ફોટોગ્રાફ્સ અને રીસર્ચ સેન્ટર હશે. તે સાથે નર્મદા તટે ૧૭ કિમીના ૨૩૦ હેક્ટર વિસ્તારમાં દેશ-વિદેશમાં રંગબેરંગી ફૂલોથી શોભતી નયનરમ્ય ફ્લાવર વેલીનું નિર્માણ થશે અને પ્રવાસીઓ માટે ફૂડ પાર્ક, વોટર પાર્ક તથા બોટિંગની સુવિધા પણ વિકસાવવા સાથે ૧ હજાર જેટલા યુવાનોને ગાઈડ તરીકે કામ કરવાની રોજગારી પ્રાપ્ત થશે. ‘સ્ટેચ્યુ ઑફ યુનિટી’ના થોડા અંતરે અનેક દેશોના દૂતાવાસ બનશે તેમજ ભારતનાં તમામ રાજ્યોનાં અતિથિ ભવનો અને કાયમી ટેન્ટ સીટીનું પણ નિર્માણ થશે. ૨૫૦ જેટલા કુશળ ઇજનેરો અને ૩૭૦૦ જેટલા તાલીમ બદ્ધ કારીગરોના દિવસ રાતના અથાગ પરિશ્રમથી નિર્માણ પામી રહેલ ‘સ્ટેચ્યુ ઑફ યુનિટી’ની ૨૫ મીટર ઊંચી પીઠિકા પર અત્યારે ૧૫૭ મીટરથી વધુ ઊંચાઈનું નિર્માણ થઈ ચૂક્યું છે. પ્રતિમામાં અંદરના ભાગે ૨૦૦ સહેલાણીઓ એકસાથે ઊભા રહી શકે તેવી પ્રદર્શન અટારી એટલે કે વ્યુઇન્ગ ગેલેરીનું નિર્માણ કરવામાં આવ્યું છે જ્યાંથી મુલાકાતીઓને સરદાર સરોવર ડેમ અને વિંધ્યાચલ-સાતપુડા ગિરીમાળા નિહાળી શકાશે. વ્યુઈન્ગ ગેલેરી સુધી પહોંચવા બનાવાયેલ હાઈસ્પીડ એલિવેટર્સ પ્રતિદિન ૩ હજાર મુલાકાતીઓને લઈ જવા સક્ષમ છે. સૂર્યદેવના તેજથી દેદીપ્યમાન ૨૨,૬૦૦ ચો. મી.નું કાંસ્ય આવરણ ધરાવતી ‘સ્ટેચ્યુ ઑફ યુનિટી’નું કુલ વજન ૧૭૦૦ મેટ્રિક ટન જેટલું થશે જેમાં ૧૮,૫૦૦ ટન રિન્ફોર્સમેન્ટ સ્ટીલ અને ૬ હજાર ટન સ્ટ્રક્ચરલ સ્ટીલનો ઉપયોગ કરાયો છે. ‘સ્ટેચ્યુ ઑફ યુનિટી’માં મેમોરિયલ અને વિઝિટર સેન્ટરનું નિર્માણ જેના થકી અત્યાધુનિક પ્રોજેક્શન મેપિંગ દ્વારા સરદારની જીવનગાથા રજૂ કરાશે. ‘સ્ટેચ્યુ ઑફ યુનિટી’ ખાતે નિર્માણ પામેલ શ્રેષ્ઠ ભારત ભવનમાં રહીને સહેલાણીઓ પ્રતિમાનો ભરપૂર આનંદ ઉઠાવી શકશે. શ્રેષ્ઠ ભારત ભવનથી મેમોરિયલ સેન્ટર સુધી ફોરલેન રોડ બનાવ્યો છે. ‘સ્ટેચ્યુ ઑફ યુનિટી’થી ૪ કિમી દૂર વાહન પાર્કિંગની સુવિધા સાથે પ્રતિમા સુધી પહોંચવા વિશેષ વાહનોની સગવડ કરાઈ છે, સાધુ ટેકરીથી મુખ્ય રસ્તાને જોડતો વિશિષ્ટ ડિઝાઈન ધરાવતો પુલ પણ પ્રવાસીઓ માટે અનેરું આકર્ષણ બની રહેશે.